Weduwee vas wat glo lieg oor hoe man sterfFoto ter illustrasie. (Argieffoto) ŉ Weduwee is Dinsdag in die Oos-Kaap in hegtenis geneem nadat sy glo gelieg het oor die oorsaak van haar man se dood om vergoeding by die Padongelukkefonds (POF) te probeer eis. Marlene Pietersen het glo op 24 April 2018 ŉ vals eis namens haar oorlede man, Niklaas Gallant, by die POF ingedien. Volgens kapt. Yolisa Mgolodela, woordvoerder van die Valke, het Pietersen aangevoer dat Gallant op 7 Julie 2014 in ŉ motorongeluk in Joubertina dood is. “Gallant is egter dood toe hy van ŉ brug afgeval het.” Die POF het kort nadat die eis ingedien is teenstrydighede ontdek en ŉ klag by die Valke aanhangig gemaak. Ná ŉ deeglike ondersoek het beamptes vandeesweek die 42-jarige Pietersen in hegtenis geneem. Volgens die Valke sou dié eis die fonds nagenoeg R700 000 uit die sak gejaag het. Pietersen, wat Dinsdag in die hof in Gqeberha (Port Elizabeth) verskyn het, is met ŉ waarskuwing vrygelaat en die saak teen haar is uitgestel.